
ПРОЕКТ НА ПРЕПОРЪКА НА ЕВРОПЕЙСКИЯ ПАРЛАМЕНТ
до Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност относно положението в Сирия
(2023/2052(INI))
Европейският парламент,
–	като взе предвид член 118 от своя Правилник на дейността,
–	като взе предвид доклада на комисията по външни работи (A9‑0000/2023),
А.	като има предвид, че процесите от Женева и Астана се провалиха поради продължаващия отказ на сирийския режим да договори сериозно политическо решение с опозицията;
Б.	като има предвид, че от 2011 г. насам половин милион сирийци са загинали, а 14 милиона са били разселени поради насилствени действия от страна на въоръжени и терористични групи, но главно в резултат на жестоките репресии от страна на сирийския режим с помощта на неговите съюзници срещу собствения му народ; като има предвид, че тези репресии включват многократното използване на химически оръжия, запалителни бомби, варелни бомби, ракети и конвенционални въздушни бомбардировки срещу цивилни лица; като има предвид, че най-малко 150 000 сирийци са изчезнали в концентрационната система на режима и че семействата им все още не са информирани за съдбата на техните роднини;
В.	като има предвид, че авторитарни чуждестранни участници, а именно Русия, милицията „Вагнер“, „Хизбула“ и Иран, изиграха разрушителна роля за Сирия от 2011 г. насам, и като има предвид, че сирийският режим не контролира цялата национална територия и може да се задържи единствено с подкрепата на тези чуждестранни участници;
Г.	като има предвид, че Турция редовно предприема широкомащабни въоръжени действия на сирийска територия;
Д,	като има предвид, че преди действията на международната коалиция ИДИЛ извърши престъпления срещу човечеството, включително геноцид, на контролираните от нея територии;
Е.	като има предвид, че активите на 289 лица и 70 образувания, пряко замесени в репресиите срещу населението, са обект на европейски санкции;
Ж.	като има предвид, че в резултат на продължаващото възпрепятстване от страна на Русия в Съвета за сигурност на ООН се поддържа само един пропускателен пункт между Турция и неконтролираните от режима зони за доставянето на международната хуманитарна помощ;
[bookmark: _GoBack]З.	като има предвид, че няколко държави в региона започнаха процес на нормализиране на отношенията си със сирийския режим, което доведе до реинтеграцията на Сирия в Арабската лига;
И.	като има предвид, че ЕС и неговите държави членки са най-големите източници на финансиране за населението, засегнато от конфликта от 2011 г. насам, в размер на 30 милиарда евро; като има предвид, че европейската помощ, обещана на конференцията в Брюксел през юни 2023 г., възлиза на 3,8 милиарда евро от общо 5,6 милиарда евро; като има предвид, че ЕС и държавите членки предоставиха спешна помощ по време на земетресението в Сирия и че на 23 февруари 2023 г. ЕС взе решение за временно хуманитарно освобождаване от санкции, за да се улесни предоставянето на помощ на жертвите;
Й.	като има предвид, че сирийската държава не удовлетворява в достатъчна степен основните потребности на населението, че икономическото положение на Сирия е изключително несигурно и тя се е превърнала в наркодържава;
1.	препоръчва на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност в политиката си по отношение на Сирия:
Политически процес
а)	да припомнят подкрепата на ЕС за демократични стремежите, които продължават да съществуват в Сирия въпреки тоталната репресия от страна на режима след мирните протести през 2011 г. с решителната военна и финансова помощ на Иран и Русия с цел задържане на клана Асад на власт;
б)	да подчертаят специалната отговорност на режима за смъртта на половин милион цивилни граждани, разрушаването на Сирия, разселването на по-голямата част от населението, изтезанията и изчезването на 150 000 души в системата от концентрационни лагери, използването на химическо оръжие срещу цивилни лица и системното унищожаване на всяка мирна опозиция;
в)	да се противопоставят на всяко нормализиране на отношенията с режима на Асад без задълбочен и проверим напредък по изпълнението на Резолюция 2254 (2015) на Съвета за сигурност на ООН, включително освобождаването на политическите затворници, информирането на семействата на жертвите за съдбата на изчезналите лица и прекратяването на всякакви нападения и пречки пред хуманитарната помощ; 
г)	да подчертаят, че въпреки суверенното решение на някои арабски държави да приемат обратно Сирия в Арабската лига сирийският режим не дава никакви признаци, че иска да се бори срещу трафика на наркотици, произхождащ от тази държава и засягащ целия регион; да осъдят контрола на семейство Асад и неговите съюзници, включително „Хизбула“, върху търговията с наркотика каптагон, която се оценява на 57 милиарда щатски долара; да отбележат, че братът на Башар ал-Асад командва армейското подразделение, натоварено с улесняването на неговото производство; 
д)	да подчертаят, че репресиите, нехайството и корупцията на режима са причините за икономическото положение, а не европейските целенасочени санкции срещу лица и образувания, участващи в репресиите; 
е)	бързо да предоставят на надеждните международни хуманитарни организации стабилни, обширни и ясни изключения; да хармонизират, доколкото е възможно, тълкуването от страна на държавите членки на Регламента относно ограничителни мерки в Сирия и да прилагат в този смисъл Резолюция 2664 (2022) на Съвета за сигурност на ООН относно хуманитарната помощ;
ж)	да приветстват смелостта на протестиращите в градовете Суейда и Дераа, които отново въстават мирно срещу режима на Асад от август 2023 г. насам; 
Сигурност
з)	да изразят съжаление относно продължаващото присъствие на сирийска територия на стотици ирански и руски бази и милиции; да изразят загриженост относно икономическата експлоатация на Сирия от хищни чуждестранни сили; 
и)	да осъдят нападенията на турските сили и тяхната окупация на северните сирийски територии; да изразят дълбока загриженост от трайното установяване на радикална ислямистка опозиция в провинция Идлиб; да подкрепят поддържането на международната коалиция срещу Ислямска държава, която продължава да бъде активна в Сирия въпреки нанесените ѝ значителни поражения;
й)	да подчертаят ролята на сирийските демократични сили в борбата срещу ИДИЛ; 
к)	да призоват настоятелно държавите членки да продължат репатрирането на своите граждани, които се намират в джихадистките лагери „Ал-Хол“ и „Ар-Рож“, и да ги съдят за извършените от тях престъпления;
л)	да увеличат усилията за борба с руската дезинформация относно Сирия, включително на арабски език;
Борба срещу безнаказаността
м)	да подчертаят, че борбата срещу безнаказаността в Сирия е морален и политически императив за Европа; да приветстват напредъка на френско-германския съвместен екип за съдебно разследване на 11-те хиляди трупа на жертви на изтезания, посочени в доклада „Сесар“, отстраняването на Сирия от Международната организация за забрана на химическото оръжие и напредъка в Германия, Франция и Швеция по отношение на изправянето на сирийските престъпници пред правосъдието;
н)	да настояват за автоматичен обмен на информация между всички държави членки относно военните престъпници, чиято молба за убежище е отхвърлена съгласно член 1, буква е) от Конвенцията за бежанците;
о)	да призоват за съвместно използване на експертите и устните преводачи от страна на съдебните и полицейските органи, като във всяка държава се назначи прокурор за престъпления срещу човечеството; да призоват за специално отпускане на европейски стипендии за сирийците, търсещи правно обучение;
п)	да призоват държавите членки да създадат европейски фонд за жертвите на престъпления срещу човечеството в Сирия, като разработят правна рамка, позволяваща прехвърлянето на замразените средства, свързани с неправомерно придобитото имущество на сирийския режим, в полза на семействата на жертвите;
р)	да приветстват приемането на резолюцията на Общото събрание на ООН от 29 юни 2023 г. за създаване на институция за изчезналите лица в Сирия и продължаването на финансирането за международния, независим и безпристрастен механизъм в подкрепа на разследването на най-тежките престъпления, извършени в Сирия от 2011 г. насам;
Хуманитарна помощ и бежанци
с)	да приканят международната общност, по време на конференцията в Брюксел през 2024 г., спешно да увеличи хуманитарната си помощ за 15,3-те милиона сирийци, които ежедневно зависят от нея; да настояват за достъп до чиста вода, образование и дългосрочна бюджетна подкрепа, съобразена с нуждите на жените; да припомнят, че ЕС има най-голям принос в това отношение; да приветстват продължаващите усилия на Ливан, Йордания, Турция и Ирак за приемане на 6 милиона бежанци при трудни икономически условия;
т)	да осъдят систематичните опити на сирийския режим за отклоняване на международната хуманитарна помощ и за прехвърлянето ѝ към милициите, както и манипулирането от негова страна на обменните курсове с цел прихващане на по-голямата част от помощта на териториите под негов контрол; 
у)	категорично да осъдят безбройните налагания на вето от страна на Русия срещу предоставянето на помощ на населението в северната част на Сирия; да осъдят още веднъж опитите ѝ за опетняване на образа на белите каски;
ф)	да припомнят, че Сирия не може да се разглежда изцяло или частично като сигурна държава за връщането на нейните намерили убежище в Европа граждани, които са избягали от престъпленията на режима и рискуват изтезания и насилствено изчезване, ако се завърнат в Сирия;
2.	възлага на своя председател да предаде настоящата препоръка на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност и да разпореди превеждането и публикуването ѝ на арабски език.

